**TÁJÉKOZTATÓ**

**a 2016. április 27-i képviselőtestületi ülésen elhangzott**

**interpellációkra tett intézkedésekről**

**Auer Miklós képviselő-testületi tag**

* Korábbi interpelláció (02.24.)- májusra ígértük a választ: Főtéri buszbeállók ügye: *A beálló pár beszerzésére árajánlatot kértünk, ez 2,5MHUF+ÁFA volumenű, a szállítással, beszereléssel együtt, azonban a megállóhely alatti területet térkövezni, szilárd burkolattal ellátni szükséges, ennek becsült költségével együtt legkésőbb idén szeptemberig 5 MHUF keretösszeget szükséges biztosítani. Az elhelyezést egyeztetni kell az örökségvédelmi hatósággal. A szükséges engedélyek beszerzését elindítottuk, fedezet birtokában a megvalósítás 2016. szeptember. 1- és október 15. között tervezett.*
* megköszöni a hétemeletes mögötti parkolóban kialakított mozgáskorlátozott parkoló kialakításáért, viszont kéri kiegészítő tábla – rendelési idő alatt – elhelyezését.

*Városgondnokság a kiegészítő táblát rövid határidőn belül kihelyezi.*

* A Bástya utcában a kereszteződésbe egy forgalom elől elzárt területet festettek fel. Mindenki úgy megy át rajta, mintha ott sem lenne, pedig azt a területet érinteni sem szabadna. Kéri, hogy feketére vagy sárga csíkosra fessék azt át. Ugyanígy nem tudják értelezni az emberek a mozi parkolóban felfestett területet. Kéri ezeket azonnali hatállyal javítani, hiszen így szabálytalanul közlekednek az emberek.

*A festés megrendelésre került már korábban, az időjárás miatt nem került elvégzésre, azonban 2016. április 28-án a festés megtörtént.*

* A lakosság kérdezi, hogy a Kertész utca burkolata mikor készül el.

*A Rábán aluli utak nagyfelületű megerősítésére a Közbeszerzési Bizottság határozatát követően már elindításra került a tevékenység közbeszerzési eljárása. Várható szerződéskötés június elejére tervezett, a Hegyaljai u., Kertész u., Híd u., és Szénatelep utcák felújítása valósulhat meg.*

**Dr. Hadnagy Ádám képviselő-testületi tag**

* elmondja, hogy nem is olyan régen a Rákóczi úttal párhuzamos szervizúton három darab fekvőrendőr került elhelyezésre, ezáltal az ott közlekedő autók sebessége csökkent, viszont így a Németh Mária utcára terelődött a forgalom és autók haladási sebessége meghaladja az elvárt mértéket. Az ott lakók kérik fekvőrendőr elhelyezését.

*Városgondnokság felmérte a fekvőrendőrök elhelyezésének várható költségeit, fedezet biztosítása és az illetékes bizottság döntése után megrendelhető.*

* A Nefelejcs utcából nyíló szervizút nemrégiben felújítást nyert, viszont az ott parkoló autók miatt a szemetes autó nem mindig tud bemenni, ezért a két szemétszállításra napra vonatkozó tiltótábla elhelyezését kéri.

*Városgondnokság a bizottság jóváhagyó döntését követően a táblát elhelyezi.*

**Geosics László képviselő-testületi tag**

* elmondja, hogy a Bartók lakótelep 1., 3., 8., 16. és 17. számú tömb lakói jelezték, hogy elszaporodtak a patkányok, kéri a szükséges intézkedések megtételét.

*Az I. féléves rágcsálóirtást megrendeltük.*

* A Bartók lakótelepen lakó kisgyermekes családok jelezték, hogy megnőtt a kutyasétáltató egyének száma, akik elfelejtkeznek arról, hogy a kutyaürüléket nekik kellene összeszedni. Kéri, hogy a közterület-felügyelő sűrűbben ellenőrizze a lakótelepet, és az eb rendelet alapján a legszigorúbban járjon el.

*Közterület felügyelő sűrűbben fog ellenőrizni.*

* A Hunyadi utca 12. szám alatt lakó család ismét kéri, hogy a kertjük végében lévő két nyírfa – mely nem az ő területükön van– ügyében valamilyen intézkedés történjen, hiszen nagyon sok bosszúságot okoz a fa, nem lehet kiülni a kertbe, mert a fáról hulló szöszmösz megkeseríti a pihenést.

*A fa kivágásának feltételeit egyeztettük a megbízott erdésszel, véleménye alapján megállapítható, hogy a 2 fa egészséges, teljes kivágása nem indokolt, a zavaró ágak levágását a városgondnokság emberei el tudják végezni. Tavaly májusi interpellációt követően egyeztetve volt az óvoda vezetőségével, újra megerősítjük, hogy az óvoda területén a 2 nyírfa nem okoz gondot, és árnyékot nyújt a kis gyerekeknek.*

**Csák Tamás képviselő-testületi tag**

* elmondja, hogy Ferencz Gyula képviselő társa három hónappal ezelőtt jelezte, hogy az Ipari úton lévő minden második lámpát ki kéne kapcsolni, két napra erre, az összes világítás elment. Odáig már eljutottak, hogy a fele ég, a másik fele viszont nem, a Villkász elkezdte a munkát, de két hónapja nem történt semmi.

*A fenti munka mibenléte tisztázódott, az elvégzendő munka nem része a Villkász folyamatos karbantartási szerződésének, ezért önkormányzat a felújítás értékű munkát külön megrendelte.*

* A Szent Imre herceg utcában lévő harangláb alja eléggé elkorhadt, kéri a városgondnokságot, hogy nézzék azt meg, és ha megoldható, akkor javítsák ki.

*Városgondnokság a harangláb állapotát megvizsgálta, annak javítása szakipari munkát igényel. A szükséges megerősítés, illetve elemek cseréjére kapcsán árajánlatkérése folyamatban van.*

**Ferencz Gyula képviselő-testületi tag**

* Korábbi interpelláció (03.31.) A Rákóczi út déli szervizúton lévő világítással kapcsolatban

*A jelenlegi oszlopok kerülnek felújításra, karbantartó felé a megrendelést megküldtük.*

* elmondja, hogy a Bástya utcában – a Mozi és a sétáló utca közötti részen – az ott álló autóktól nem lehet kihajtani. Előírták a meghatározott rendszer szerint, hogy csak órával lehet ott parkolni, de mégsem tartják be. Nem a közterület-felügyelő hibája, de ő sem tud rendet tartani.

*Sűrűbb ellenőrzést kérünk a közterület felügyelőtől.*

* A Rákóczi utca – Deák Ferenc utca gyalogátkelőhely mellett lévő aknafedlap megsüllyedt, rendkívül veszélyes, kéri a kijavítást.

*Városgondnokság megvizsgálta a feladatot, és a javítást 2016 május 31-ig elvégzi.*

**Tóth Gábor képviselő-testületi tag**

* Korábbi interpelláció (03.31.) a 86-as úton a Zalaegerszegről érkező kamionok későn veszik észre a tiltó táblát, lekanyarodnak a régi Rába-híd irányába –kérdéssel kapcsolatban:

*A Magyar Közút Zrt felé megkeresést küldtünk, hogy a Hegyaljai úton meglévő 3,5t súlykorlátozó táblát a 86-oson jelezzék előre, hogy a kamionok felesleges bejövetelét meg lehessen akadályozni. A táblát elhelyezték.*

Körmend, 2016. május 18.

Forró Szilvia irodavezető s.k. Sövegjártó Zoltán intézményvezető s.k.